සෞදි අරාබියේ අනවසරයෙන් රැඳී සිටි ශ්‍රී ලාංකිකයන්ගෙන් සියයට 90ක් පොදු සමා කාලය තුළ යළි මෙරටට පැමිණ තිබෙන බව ශ්‍රී ලංකා විදේශ සේවා‍ නියුක්ති කාර්යාංශය පවසයි.නීති විරෝධී ලෙස රැඳී සිටින සංක්‍රමණිකයන් තම රටින් ඉවත් කිරීම සඳහා සෞදි අරාබියානු රජය ප්‍රකාශයට පත්කළ පොදුසමා කාලය මේ මස 3 දායින් අවසන් වූ අතර එම කාලයේදී ලියාපදිංචි වූ තවත් පිරිසක් ශ්‍රී ලංකාවට පැමිණීමේ බලාපොරොත්තුවෙන් සෞදි අරාබියාවේ රැඳී සිටින බවද ශ්‍රී ලංකා විදේශ සේවා නියුක්ති කාර්යාංශයේ නියෝජ්‍ය සාමාන්‍යාධිකාරී මංගල රන්දෙනිය මහතා ප්‍රකාශ කරයි.අනවසරයෙන් සෞදි අරාබියාවේ රැදී සිටි ශ්‍රී ලාංකිකයන් සංඛ්‍යාව 16,000 ක් පමණ වූ අතර එයින් සියයට 90 ක පිරිසක් මේ වනවිට ගෙන්වාගෙන තිබෙන බවද සෙසු සියලු දෙනාම ගෙන්වා ගැනීමට අවශ්‍ය පියවර ගන්නා බවද ඒ මහතා ප්‍රකාශ කරයි.මේ අතර මංගල රන්දෙනිය මහතා පෙන්වාදෙන්නේ තවදුරටත් අනවසරයෙන් සෞදි අරාබියාවේ රැදීසිටින ශ්‍රී ලාංකිකයන් අතරින් පිරිසකට මේ වනවිටත් රටින් පිටවීමේ තාවකාලික අවසර පත්‍රය ලැබී තිබෙන බවත් සෙසු පිරිසට එරට නීතිමය තත්ත්වයන් යටතේ පැමිණීම හැකියාව නොලැබුණද ඔවුන්ව ගෙන්වා ගැනීම වෙනුවෙන් සෞදි අරාබියානු රජය සමඟ දැනටමත් සාකච්ඡා ආරම්භකර තිබෙන බවත්ය..